Jakelussa mainituille

TULLISELVITYSRIKOSTA KOSKEVAN LAINSÄÄDÄNNÖN VALMISTELUTYÖRYHMÄ

Asettaminen

Oikeusministeriö on tänään asettanut työryhmän selvittämään tarvetta säätää rangaistavaksi tulliselvitysrikos ja lainsäädäntötarpeen ilmetessä laatimaan ehdotuksensa hallituksen esityksen muotoon. 

Toimikausi

	1.11.2005 – 28.2.2006

Tausta

Sisäasiainministeriön asettama talousrikostutkinnan nykytilaa ja lainsäädännöllisiä kehittämistoimenpiteitä selvittänyt työryhmä on 23 päivänä kesäkuuta 2004 päivätyssä loppuraportissaan (sisäasiainministeriön julkaisusarja 36/2004) esittänyt selvitettäväksi tullimenettelyyn liittyvien säännösten toimivuutta rikostunnusmerkistöjen täyttymisen, rikosvastuun kohdentamisen ja tutkinnan kannalta välttämättömien pakkokeinojen riittävyyden kannalta. Valtioneuvosto on 23 päivänä syyskuuta 2004 hyväksynyt periaatepäätöksen sisäisen turvallisuuden ohjelmasta (sisäasiainministeriön julkaisusarja 44/2004), jossa yhtenä painopistealueena on rajaturvallisuuden ja tullivarmuuden ylläpitäminen. 

Rikoslain (39/1889) 29 luvun 1-3 §:ssä säädetään rangaistavaksi veropetos eri muodoissaan ja tullilain (1466/1994) 42 §:n 3 momentissa tullirikkomus. Tavaroiden maastavientiin ja maahantuontiin liittyvät myös esimerkiksi säännöstelyrikoksia ja salakuljetusta koskevat rikoslain 46 luvun säännökset. On mahdollista, että nykyisillä rangaistussäännöksillä ei kyetä riittävästi puuttumaan sellaiseen menettelyyn, jossa tavaroiden maastaviennin tai maahantuonnin yhteydessä annetaan tulliviranomaisille virheellisiä tai puutteellisia tietoja. Veropetossäännökset voivat tulla sovellettaviksi vain, jos voidaan osoittaa veron välttämistarkoitus. Tullirikkomusta koskeva rangaistussäännös tulee vain sakkorangaistuksen mahdollistavana sovellettavaksi ainoastaan lieviin rikoksiin ja on mahdollisesti riittämätön rikostutkinnassa tarvittavien keinojen (pakkokeinot ja kansainvälinen yhteistyö) käyttämisen kannalta. 

Tulliselvitysrikossääntelyn tarpeellisuuden arviointiin vaikuttaa muitakin näkökohtia kuten markkinoiden häiriöttömyyden ja tullin toimintaedellytysten turvaaminen, tulli-ilmoitusten merkittävyyden korostuminen Euroopan unionin ulkopuolisten valtioiden osalta, vienti- ja tuontitoimintaan liittyvien kiintiöiden, rajoitusten ja tukien valvonnan tehostaminen ja tehokkaampi puuttuminen kansainväliseen rahanpesuun. Valtakunnan turvallisuuden kannalta merkitystä on vaarallisten aineiden Suomeen tuomisen tehokkaalla valvonnalla.             

Tavoitteet ja tehtävät

Työryhmän on arvioitava, tarvitaanko tulliselvitysrikosta koskevaa rangaistussääntelyä, jolla kriminalisoitaisiin väärien tai puutteellisten tietojen tai asiakirjojen antaminen tulliviranomaiselle ja sitä vastaava erehdyttäminen. Myönteisessä tapauksessa työryhmän on laadittava lainsäädäntöehdotuksensa hallituksen esityksen muotoon. Selvitys- ja valmistelutyön yhteydessä on myös harkittava tullirikkomusta koskevan rangaistussäännöksen asemaa ja sisältöä. 

Organisointi

	Puheenjohtaja:
	Lainsäädäntöneuvos Janne Kanerva, oikeusministeriö

	Jäsenet:
	Tulliylitarkastaja Petri Lounatmaa, Tullihallitus
	Käräjätuomari Markku Räty, Vantaan käräjäoikeus
	Tulliylitarkastaja Juha Vilkko, Tullihallitus
	Ylitarkastaja Hanna Vuojela, valtiovarainministeriö

	Kanerva toimii myös työryhmän sihteerinä.

	Työryhmä voi tarpeen mukaan kuulla asiantuntijoita.    		

Kustannukset ja rahoitus

	Työryhmä hoitaa tehtävänsä virkatyönä. 

	

Ylijohtaja 		Pekka Nurmi

Lainsäädäntöjohtaja 	Jan Törnqvist

JAKELU    	työryhmän puheenjohtaja ja jäsenet
	kansliapäällikkö
	tiedotuspäällikkö
	valtiovarainministeriö 
	Tullihallitus
	Vantaan käräjäoikeus